CELEX: 62021TN0347
Language: et
Date: 2021-06-21 00:00:00
Title: Kohtuasi T-347/21: 21. juunil 2021 esitatud hagi – Hypo Vorarlberg Bank versus SRB

9.8.2021   
            
            
               ET
            
            
               Euroopa Liidu Teataja
            
            
               C 320/50
            
         
      21. juunil 2021 esitatud hagi – Hypo Vorarlberg Bank versus SRB
      (Kohtuasi T-347/21)
      (2021/C 320/56)
      Kohtumenetluse keel: saksa
      
         Pooled
      
      
         Hageja: Hypo Vorarlberg Bank AG (Bregenz, Austria) (esindajad: advokaadid G. Eisenberger ja A. Brenneis)
      
         Kostja: Ühtne Kriisilahendusnõukogu (SRB)
      
         Nõuded
      
      Hageja palub Üldkohtul:
      
                  —
               
               
                  tühistada Ühtse Kriisilahendusnõukogu 14. aprilli 2021. aasta otsus ühtsesse kriisilahendusfondi tehtavate 2021. aasta ex ante osamaksete arvutamise kohta (SRB/ES/2021/22) ja selle lisad vähemalt osas, milles see otsus koos lisadega puudutab hageja makstavat osamakset;
               
            
                  —
               
               
                  peatada menetlus Üldkohtu kodukorra artikli 69 punkti c või punkti d kohaselt kuni kohtuotsuse jõustumiseni (seotud) kohtuasjades C-584/20 P (1) ja C-621/20 P (2), C-663/20 P (3) ja C-664/20 P (4), sest nendes juba pikka aega kestnud apellatsioonimenetlustes käsitletakse samu õigusküsimusi;
               
            
                  —
               
               
                  mõista kohtukulud välja Ühtselt Kriisilahendusnõukogult.
               
            
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide: oluliste menetlusnormide rikkumine, sest vaidlustatud otsust ei tehtud täies ulatuses teatavaks
                  
                              —
                           
                           
                              Hageja väidab, et vaidlustatud otsust ei tehtud hagejale täies ulatuses teatavaks, mis on vastuolus ELL artikli 1 teise lõiguga, ELTL artiklitega 15, 296 ja 298 ning Euroopa Liidu põhiõiguste harta (edaspidi „harta“) artiklitega 42 ja 47. Tutvumine otsuse oluliseks osaks olevate andmetega, mida ei tehtud teatavaks, on vajalik osamaksete arvutamise mõistmiseks ja kontrollimiseks.
                           
                        
            
                  2.
               
               
                  Teine väide: oluliste menetlusnormide rikkumine, sest vaidlustatud otsus ei ole piisavalt põhjendatud
                  
                              —
                           
                           
                              Vaidlustatud otsus on vastuolus põhjendamiskohustusega, mis tuleneb ELTL artikli 296 lõikest 2 ning harta artikli 41 lõikest 1 ja lõike 2 punktist c, sest avaldatud on vaid valik esialgseid arvutusandmeid. Kostja kaalutlusõigusega seoses ei ole täpsustatud, milliseid hinnanguid ta andis ja millistest kaalutlustest ta seejuures lähtus.
                           
                        
            
                  3.
               
               
                  Kolmas väide: oluliste menetlusnormide rikkumine, sest hageja ärakuulamist ei toimunud ning seetõttu rikuti tema õigust olla ära kuulatud
                  
                              —
                           
                           
                              Hageja väidab, et vastuolus harta artikli 41 lõikega 1 ja lõike 2 punktiga a ei kuulatud teda ära enne vaidlustatud otsuse tegemist ega enne sellel otsusel põhineva osamakse suuruse määramist. Talle ei antud ka võimalust seisukoha esitamiseks hiljuti kehtestatud konsultatsioonimenetluse kaudu.
                           
                        
            
                  4.
               
               
                  Neljas väide: delegeeritud määrus (EL) 2015/63 (5) on vaidlustatud otsuse vastuvõtmise volitusnormina õigusvastane või on õigusvastane delegeeritud määruses (EL) 2015/63 sätestatud riskiga korrigeerimise metoodika
                  
                              —
                           
                           
                              Hageja väidab neljanda väite raames, et delegeeritud määruse 2015/63 artiklid 4–7 ja 9 ning I lisa — millel põhineb vaidlustatud otsus — näevad ette läbipaistmatu osamaksete arvutamise korra, mis on vastuolus harta artiklitega 16, 17 ja 47 ning ei võimalda järgida harta artikleid 20 ja 21 ega tagada proportsionaalsuse ja õiguskindluse põhimõtetest kinnipidamist.
                           
                        
            
                  5.
               
               
                  Viies väide: direktiiv 2014/59/EL (6) ja määrus (EL) nr 806/2014 (7) on delegeeritud määruse (EL) 2015/63 ja sellest tulenevalt ka vaidlustatud otsuse vastuvõtmise volitusnormina õigusvastased
                  
                              —
                           
                           
                              Teise võimalusena väidab hageja viienda väite raames, et õigusvastased on need direktiivi 2014/59/EL ja määruse (EL) nr 806/2014 sätted, mis näevad ette delegeeritud määrusega 2015/63 rakendatud osamaksete süsteemi ja mida ei saa tõlgendada kooskõlas esmase õigusega ning mis on seetõttu vastuolus õigusaktide põhjendamise kohustuse põhimõttega, õiguskindluse põhimõttega ja aluslepingutega (eelkõige ELL artikli 1 teise lõiguga ning ELTL artiklitega 15, 296 ja 298) ning hartaga (eelkõige harta artiklitega 16, 17, 41, 42 ja 47).
                           
                        
            
         (1)  ELT 2020, C 423, lk 32.
      
         (2)  ELT 2020, C 443, lk 17.
      
         (3)  ELT 2021, C 44, lk 33.
      
         (4)  ELT 2021, C 44, lk 35.
      
         (5)  Komisjoni 21. oktoobri 2014. aasta delegeeritud määrus (EL) 2015/63, millega täiendatakse Euroopa Parlamendi ja nõukogu direktiivi 2014/59/EL seoses kriisilahendusrahastutesse tehtavate ex-ante- osamaksetega (ELT 2015, L 11, lk 44).
      
         (6)  Euroopa Parlamendi ja nõukogu 15. mai 2014. aasta direktiiv 2014/59/EL, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012 (ELT 2014, L 173, lk 190).
      
         (7)  Euroopa Parlamendi ja nõukogu 15. juuli 2014. aasta määrus (EL) nr 806/2014, millega kehtestatakse ühtsed eeskirjad ja ühtne menetlus krediidiasutuste ja teatavate investeerimisühingute kriisilahenduseks ühtse kriisilahenduskorra ja ühtse kriisilahendusfondi raames ning millega muudetakse määrust (EL) nr 1093/2010 (ELT 2014, L 225, lk 1).